બપ્પા રાવલના શાસનકાળમાં પોતાના રાજ્યમાં વિશેષ પ્રકારની છાપ ધરાવતા સિક્કા પણ શરુ કર્યા હતા. આ સિક્કાઓમાં સામેની બાજુ અને ઉપરની દિશામાં માળા છે, તેમ જ નીચેના ભાગમાં બોપ્પ લેખ છપાયેલ છે. ડાભી બાજુ ત્રિશુલ અને જમણી બાજુ યજ્ઞવેદી પર શિવલિંગ દર્શાવેલું છે. જેની જમણી બાજુ નંદી છે, એનું મુખ શિવલિંગ તરફ છે. શિવલિંગ અને નંદીના આકારો વચ્ચે પ્રણામ કરતા એક પુરુષની છાપ છે. પાછળની બાજુ સૂર્ય અને છત્રનું ચિહ્ન પણ છે. આ બધાની નીચે જમણી બાજુ મો કરીને ગાય દર્શાવેલી છે, એની નજીક જ દૂધ પીતું વાછરડું છે. આ બધા ચિહ્નો બપ્પા રાવલની શિવભક્તિ અને એમના જીવનની કેટલીક ઘટનાઓ સાથે સબંધ છે.